Laver cold brew på fem minutter – men prisen er høj

De’Longhi udvider sin Rivelia-serie med Rivelia Start, hvor den mest opsigtsvækkende nyhed er en særlig funktion til cold brew. Traditionelt laves cold brew ved at lade kaffe trække koldt i mange timer. Den nye maskine skal ifølge De’Longhi kunne levere en kold bryg på mindre end fem minutter direkte fra friskmalede bønner.

Rivelia Start har i alt ti forudindstillede drikke og kan blandt andet lave espresso, cappuccino, flat white, iskaffe og cold brew.

Skift bønner uden at tømme maskinen

Et af seriens mere praktiske tricks er De’Longhis Bean Switch System. Her kan hele bønnebeholderen skiftes ud, hvis man eksempelvis vil gå fra almindelig kaffe til koffeinfri eller prøve en anden ristning.

Vil man også have kolde mælkedrikke med mælkeskum, kræver det dog ekstraudstyr. De’Longhis LatteCrema Cool-kande sælges separat og udvider ifølge producenten antallet af mulige drikke til 14.

Rivelia Start er allerede kommet i butikkerne til en vejledende pris på 6.199 kroner.

Det er med andre ord en relativt dyr genvej til cold brew. Om fem minutters kaffe kan måle sig med den klassiske metode, hvor kaffen trækker i timevis, er en anden sag.

Laver cold brew på fem minutter – men prisen er høj